সত্যি, কী অপরূপ এই হেমন্তের চিত্র। এসময় ধানগাছের ডগায় জমে থাকে শিশির বিন্দু। শিশিরভেজা ধান ক্ষেতের আলপথ ধরে বিলে মাছ ধরতে কিশোরেরা বের হয় দলে দলে। ভোরবেলা একটি শীতল বাতাস, সেই সঙ্গে ঘাসের ও ধান গাছের ডগায় জমতে শুরু করা শিশিরের বিন্দু বিন্দু কণা জানিয়ে দেয় হেমন্তের আগমনী বার্তা। আমাদের প্রধান ফসল ধান পেকে মাঠের পর মাঠ যেন সোনালি-হলুদ রঙে সেজে ওঠে হেমন্তে। কৃষকের মুখে দেখা দেয় এক অনাবিল হাসি। এই হেমন্তকালেও বৃক্ষরাজি থাকে সবুজে ভরা। খাল-বিল, নদী-নালা আর বিলজুড়ে দেখা যায় সাদা-লাল শাপলা আর পদ্ম ফুলের মেলা। নদী ও হাওর-বিলে পানি বেশ নেমে যায়। তখন জেলেরা একটি ভিন্ন আনন্দের অনুভূতিতে মাছ ধরা শুরু করেন। শান্ত নদীতে ভেসে চলে এক বা একাধিক নৌকা। এমন দৃশ্য কার না ভালো লাগে!